Virus dalk in buurland gevind | Netwerk24
Virus dalk in buurland gevind
Die eerste vermeende geval van die nuwe koronavirus, Covid-19, in Suider-Afrika is Vrydag (14/02) in eSwatini (Swaziland) aangeteken.
Luidens ’n verklaring deur dr. Samuel Vusi Magagula, adjunkdirekteur van die departement van gesondheid in eSwatini, is die vermeende geval Vrydag by een van die land se gesondheidsgeriewe opgeteken.
’n Woordvoerder van die nood­weerstandseenheid van die departement het die voorval bevestig. Die pasiënt word onder kwarantyn in die staatshospitaal in Mbabane behandel terwyl toetse gedoen word om te bevestig of Covid-19 teenwoordig is. Daar word vermoed die pasiënt het van China in Suid-Afrika aangekom voor die verdere reis na eSwatini.
Die aankondiging kom nadat Egipte die eerste land in Afrika was wat ’n geval van die dodelike virus by die Wêreldgesondheidsorganisasie (WGO) aangemeld het.
Dit nadat die pasiënt op 6 Februarie in die land aangekom het ná ’n reis uit China.
Teen Saterdag (15/02) was die dodetal van die dodelike virus 1 523, met meer as 66 400 gevalle wat in China aangemeld is, berig The Guardian.